
Rohamcsapatok az első világháborúban

Dolgozatomat az első világháború rohamcsapatairól írtam. Egészen a kialakulásuktól kezdve szeretném bemutatni tevékenységüket, felszerelésüket és kiképzésüket az Osztrák- Magyar Monarchia haderejében.
Az alap elgondolás, ami miatt aktuálisnak ítéltem a témát az az, hogy alapvetően a múlt háborúi határozzák meg az elkövetkező korok háborúit, vagyis a jelen ütközetei az eljárásokat és elgondolásokat tekintve ott kezdődnek, ahol az előző véget ért. A körülmények folyamatosan változnak, de az alapok nem.
Pontosan ez az amiért napjaink katonai vezetőinek is szüksége van a hadtörténelem tanulmányozására. Egy olyan témát választottam, amely viszonylag közel áll napjainkhoz, így felfedezhetünk hasonlóságot az akkori és a mostani harc-, illetve kiképzési eljárások között, esetleg ötleteket is meríthetünk a régi módszerekből.
A rohamcsapatok kialakulása során, először is arra a problémára próbáltam meg rávilágítani, amely az állásháború borzalmaiba vezette a világot, és ezzel új harceljárások kidolgozására ösztönözték a kor vezetőit.
Számos eljárás közül a rohamalegységek alkalmazásával értek el átütő sikereket. Ezért választottam ennek a módszernek a részletezését.
A rohamcsapatok bemutatása során leírom tevékenységüket és feladatukat a támadás során, továbbá ismertetem a feladatok végrehajtásához nélkülözhetetlen felszereléseiket. Részletesen kitérek a kiképzésükre, hiszen a kiképzés egy olyan meghatározó elem, amely akár napjaink vezetői számára is hasznos ötleteket adhat a hatékonyság növelése érdekében.
A dolgozat végén bemutatok egy fogolyszerzési akciót, amely tökéletesen példázza azt, hogy milyen feladatok végrehajtására voltak ideálisak ezek az alegységek, és milyen körülményekre volt szükség ahhoz, hogy az akció sikerrel járjon.



